《养牛叹》
元代·刘崧

田家养牛如养子，爱惜皮毛少鞭箠。一冬霜雪无青草，还喂盐羹龁糠秕。

全家性命系一牛，牛肥即喜瘦即愁。木阑土屋护乾煖，出入更防人夜偷。

乱来买牛如买马，典尽春衣酬买价。寸田尺土未得耕，军来牵牛谁敢争。

拦街号哭送牛去，青草空馀旧眠处。君看新来山寨军，前日亦是耕锄人。

即今打粮不耕土，身着牛皮食牛脯。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。